Brasilië: 200 vermis ná dam ineenstort | Netwerk24
25 Januarie 2019 23:09
’n Dam wat gebruik word om uitskot van mynbedrywighede op te gaar het Vrydag in Brasilië ineengestort.
Volgens die BBC het ’n see van slik uit die dam na omliggende gebiede versprei en word bykans 200 mense in dié chaos vermis.
’n Dam, wat gebruik word om uitskot van mynbedrywighede op te gaar, het Vrydag in Brasilië ineengestort.Foto: Verskaf
Die plaaslike brandweer in Minas Gerais, waar die voorval gebeur het, kon nie aan die media bevestig of daar enige sterftes was nie.
Noodwerkers is onmiddellik na die gebied ontplooi en inwoners wat naby die dam woon, is deur owerhede na veiligheid gebring. Agt mense is intussen in die hospitaal opgeneem.
The Guardian berig dié ramp het gebeur in die munisipale gebied van Brumadinho by ’n ysterertsmyn wat deur ’n plaaslike mynmaatskappy bestuur word. ’n Televisiekanaal het Vrydag gewys hoe ’n helikopter meters van die grond in die lug hang terwyl ’n vrou deur noodwerkers uit die slik getrek word.
’n Ander nuustelevisiekanaal het brandbestryders, besmeer met modder, gewys wat by die toneel aankom.
Jair Bolsonaro, die Brasiliaanse president, het getwiet dat hy drie ministers na die ramptoneel stuur.
Volgens DW.com het owerhede op die toneel aan die Franse nuusagentskap AFP gesê dat “verskeie mense” in die ramp omgekom het.
Lugfoto’s van die omgewing wys hoe die slik eiendom beskadig. Die grondgevulde dam is in 1976 gebou en het volgens ’n plaaslike omgewingsbeskermingsagentskap 1 miljoen kubieke meters uitskot gehou.
Meer oor: Brasilië | Dam